《七月七日》
宋代·于石

玉宇无尘淡月辉，谁传织女夜停机。
阮分南北任贫富，河度东西果是非。
扪腹有书安用晒，揆心无巧不须祈。
逢时且共樽前乐，一笑淋漓酒满衣。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。